b'\n_START_ARTICLE_\nMagnis\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\nMagnis\xc2\xa0\xe2\x80\x93 vienas b\xc5\xabtiniausi\xc5\xb3 mikroelement\xc5\xb3 sportuojantiems ir besilaikantiems diet\xc5\xb3. Jis stiprina kaulus ir nerv\xc5\xb3 sistem\xc4\x85. Magnio netenkama piktnaud\xc5\xbeiaujant alkoholiu, riebiu maistu, badaujant. Ypa\xc4\x8d daug jo i\xc5\xa1siskiria su prakaitu aktyviai sportuojant. D\xc4\x97l to gali prad\xc4\x97ti traukti m\xc4\x97\xc5\xa1lungis, sutrikti \xc5\xa1irdies veikla._NEWLINE_Magnio gausu rie\xc5\xa1utuose, razinose, vynuog\xc4\x97se, gr\xc5\xabduose, kop\xc5\xabstuose, morkose, grikiuose, soj\xc5\xb3 pupel\xc4\x97se, ry\xc5\xbeiuose. Daugiausia magnio turi migdolai._NEWLINE_Rekomenduojama magnio dienos norma\xc2\xa0\xe2\x80\x93 350\xc2\xa0mg.\n_START_SECTION_\nDegimas\n_START_PARAGRAPH_\nMagnis yra labai degus metalas. Ta\xc4\x8diau nors magnio miltelius ar plonas juosteles u\xc5\xbedegti palyginus lengva, stambesni gabalai u\xc5\xbesiliepsnoja gana sunkiai. Syk\xc4\xaf u\xc5\xbedegus, magn\xc4\xaf u\xc5\xbegesinti labai sunku, nes jis gerai dega ne tik ore, bet ir gryname azote (susidarant magnio nitridui) bei anglies diokside (susidarant magnio oksidui ir angliai). D\xc4\x97l lengvumo bei tvirtumo magnis ar daug magnio turintys lydiniai naudojami karin\xc4\x97je technikoje. M\xc5\xab\xc5\xa1io metu ar kra\xc5\xa1tutini\xc5\xb3 bandym\xc5\xb3 s\xc4\x85lygomis ten pasitaiko metalo gaisr\xc5\xb3. Pavyzd\xc5\xbeiui, pirmieji amerikie\xc4\x8di\xc5\xb3 B-29 bombone\xc5\xa1io variantai (\xc5\xa1is l\xc4\x97ktuvas numet\xc4\x97 atomines bombas II pasauliniame kare) tur\xc4\x97jo netobul\xc4\x85 varikl\xc4\xaf, kuris \xc4\xafkaisdavo tiek, jog u\xc5\xbesiliepsnodavo i\xc5\xa1 aliuminio-magnio lydinio pagamintos konstrukcijos. Nors buvo \xc4\xafrengta speciali ugniasien\xc4\x97, gaisras j\xc4\x85 pradegindavo grei\xc4\x8diau nei per 90 sekund\xc5\xbei\xc5\xb3 en. Bandant SR71, syk\xc4\xaf sprogo padangos ir l\xc4\x97ktuvui leid\xc5\xbeiantis nuo trinties u\xc5\xbesiliepsnojo magnio ratai\xc2\xa0\xe2\x80\x93 liepsna i\xc5\xa1plito po vis\xc4\x85 l\xc4\x97ktuv\xc4\x85, ta\xc4\x8diau pilotas sp\xc4\x97jo pasitraukti ._NEWLINE_Magnis dega labai ry\xc5\xa1kia balta liepsna, kuri praeityje buvo naudojama ry\xc5\xa1kiam \xc5\xa1viesos \xc5\xa1altiniui fotografavimo metu gauti. Kai kuriose srityse (j\xc5\xabroje, fejerverkuose) magnis \xc5\xa1iam tikslui tebenaudojamas ir dabar.\n_START_SECTION_\nPavadinimo kilm\xc4\x97\n_START_PARAGRAPH_\nSenov\xc4\x97je magnio dioksidas buvo laikomas r\xc5\xabdos, vadinamos lapis magnes (lotyn\xc5\xb3 k.\xc2\xa0\xe2\x80\x93 didelis akmuo), r\xc5\xab\xc5\xa1imi ir tod\xc4\x97l buvo pavadintas magnesia. Gali b\xc5\xabti, kad Turkijos miestas Manisa, anks\xc4\x8diau graik\xc5\xb3 vadintas Magnezija, taip buvo pavadintas d\xc4\x97l gausi\xc5\xb3 magnio klod\xc5\xb3 apylink\xc4\x97se. Viduram\xc5\xbeiais buvo i\xc5\xa1skiriama magnesia nigra (juodasis junginys) ir magnesia alba (baltasis junginys)\xc2\xa0\xe2\x80\x93 i\xc5\xa1 pastarojo 1808\xc2\xa0m. anglas Humphry Davy elektroliz\xc4\x97s b\xc5\xabdu ir i\xc5\xa1gavo magn\xc4\xaf, j\xc4\xaf i\xc5\xa1 prad\xc5\xbei\xc5\xb3 pavadin\xc4\x99s magnium.'